En 25-årig mand mistede fredag aften 12. marts af uvisse årsager herredømmet over sin bil, og i et sving på Havbrovej i Vesthimmerland kom han ud af kurs og kørte ind i et hus på vejen, hvor han blev slynget ud af bilen. Ingen andre kom til skade ved uheldet. Mandens tilstand var efter ulykken så alvorlig, at han blev kørt til Aalborg Universitetshospital, hvor han blev lagt i kunstig koma. Fire dage senere døde manden af sine kvæstelser. Det bekræfter Claus Stærk, politiassistent ved Nordjyllands Politi, torsdag over for TV2 Nord. Han fortæller, at manden døde tirsdag omkring klokken 13 af sine kvæstelser i forbindelse med færdselsuheldet, og at de pårørende er underrettet. Problemer med farlig vejstrækning TV2 Nord satte lørdag, dagen efter ulykken, fokus på vejstrækningen, der ifølge beboerne er alt for farlig. - Jeg har flere gange været ude, fordi folk er kørt galt. Og det er altid, fordi de har kørt med for høj fart, siger Niels Jørgen Nielsen, der er nabo til Søren Nielsen, som er ejer af huset, manden kørte ind i. Kirsten Moesgaard, næstformand i Teknik- og Miljøudvalget i Vesthimmerlands Kommune, anerkendte dagen efter ulykken, at der kan gøres mere for at øge trafiksikkerheden på Havbrovej. - Det er noget, vi skal have kigget alvorligt på. Jeg kan forstå, at der er et problem derude, og det skal vi have undersøgt ordentligt. Så det må vi have gjort hurtigst muligt. Allerede i næste uge, vil jeg sige, fortæller hun. Du kan se indslaget om uheldsstrækningen fra 13. marts her:

Referat:
En 25-årig mand blev fredag aften lagt i kunstigt koma, efter han var ude for en alvorlig soloulykke på Havbrovej mellem Havbro og Hornum. Manden afgik ved døden tirsdag middag efter sine kvæstelser.